Document ID: 32007R1521

KOMISIJAS REGULA (EK) Nr. 1521/2007
(2007. gada 19. decembris)
par atļauju jaunā veidā izmantot Enterococcus faecium DSM 7134 (Bonvital) kā barības piedevu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka piedevu izmantošanai dzīvnieku barībā vajadzīga atļauja, kā arī izklāstīts tās piešķiršanas pamatojums un kārtība.
(2)
Saskaņā ar Regulas (EK) Nr. 1831/2003 7. pantu ir iesniegts pieteikums, lai saņemtu atļauju preparātam, kas minēts šīs regulas pielikumā. Pieteikumam bija pievienotas vajadzīgās ziņas un dokumenti atbilstīgi Regulas (EK) Nr. 1831/2003 7. panta 3. punktam.
(3)
Pieteikums attiecas uz atļauju jaunā veidā izmantot preparātu Enterococcus faecium DSM 7134 (Bonvital) kā barības piedevu sivēnmātēm, un šis preparāts jāklasificē piedevu kategorijā “zootehniskās piedevas”.
(4)
Preparātu Enterococcus faecium DSM 7134 (Bonvital) ar Komisijas Regulu (EK) Nr. 666/2003 (2) pagaidām atļāva lietot sivēniem un nobarojamām cūkām, ar Komisijas Regulu (EK) Nr. 2154/2003 (3) pagaidām atļāva lietot sivēnmātēm, ar Komisijas Regulu (EK) Nr. 521/2005 (4) pagaidām atļāva lietot nobarojamiem cāļiem un ar Komisijas Regulu (EK) Nr. 538/2007 (5) desmit gadus (Bonvital) atļāva lietot sivēniem (atšķirtiem) un nobarojamām cūkām.
(5)
Iesniedza jaunus datus, lai pamatotu pieteikumu atļaujai izmantot preparātu sivēnmātēm. Eiropas Pārtikas nekaitīguma iestāde (“iestāde”) 2007. gada 10. jūlija atzinumā secināja, ka preparātam Enterococcus faecium DSM 7134 (Bonvital) nav negatīvas ietekmes uz dzīvnieku veselību, cilvēku veselību vai vidi (6). Atzinumā arī secināts, ka preparāts nerada nekādu citu risku, kas atbilstīgi Regulas (EK) Nr. 1831/2003 5. panta 2. punktam varētu būt iemesls neatļaut minētās piedevas izmantošanu šai dzīvnieku papildu kategorijai. Saskaņā ar minēto atzinumu šā preparāta izmantošana ir efektīva produktivitātes rādītāju uzlabošanai sivēnmātēm. Iestāde neuzskata, ka būtu vajadzīga īpaša prasība veikt uzraudzību pēc pārdošanas. Minētajā atzinumā pārbaudīja arī ziņojumu par dzīvnieku barībā izmantotās barības piedevas analīzes metodi, ko iesniedza ar Regulu (EK) Nr. 1831/2003 izveidotā Kopienas references laboratorija.
(6)
Minētā preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādējādi preparātu jāļauj izmantot, kā norādīts šīs regulas pielikumā.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā norādīto preparātu, kas iekļauts piedevu kategorijā “zootehniskās piedevas” un funkcionālajā grupā “zarnu floras stabilizatori”, ir atļauts izmantot kā piedevu dzīvnieku ēdināšanā saskaņā ar minētajā pielikumā ietvertajiem nosacījumiem.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir piemērojama visās dalībvalstīs.
Briselē, 2007. gada 19. decembrī

Labels: 0
17
6